
(ԱՌԱՋԻՆ ՆԱՄԱԿ ՏԻՄՈԹԷՈՍԻՆ 4.6–14)
 
         Քահանայից Համագումարի երկրորդ օրուան Աստուածաշունչի սեր-տողութեան յատկացուած հատուածին մէջ (Ա. Տմ 4.6–14), կ՚ուրուագծուի Քրիստոսի ճշմարիտ ծառային կերպարը։ Աւետարանին քարոզութիւնը անձնական օրինակով եւ առաքելական գիտակցութեամբ առաւե՛լ ազդու դարձնելու համար, Երկնաւոր Վարդապետին մեծ հետեւողը՝ Պօղոս Առաքեալ իր երիտասարդ եւ նուիրեալ աշակերտն ու սրտակից բարե-կամը՝ Տիմոթէոսը կը յորդորէ տիպար քրիստոնեայ սպասաւոր մը դառ-նալու եւ իր անձնական օրինակով ու ծաւալած ծառայութեամբ Եփեսոսի նորադարձ քրիստոնեաները Տիրոջ բերելու։ Լսենք Առաքեալին խրատա-կանը.
         «Դուն, սակայն, Քրիստոս Յիսուսի իսկական ծառան կ՚ըլլաս՝ եթէ այս խրատները հաւատացեալ եղբայրներուն տաս, եւ ինքզինքդ սնուցանես այն հաւատքով ու ճշմարիտ ուսուցումներով, որոնց հետեւող եղար։ Իսկ պառաւներու յատուկ եւ հաւատքը պղտորող առասպելներէն հեռո՛ւ մնա։
         Ինքզինքդ աստուածպաշտութեամբ ապրելու մարզէ. որովհետեւ եթէ մարմինի մարզանքները որոշ բաներու օգտակար են, աստուածպաշ-տութիւնը ամեն բանի օգտակար է, քանի կը խոստանայ կեանք տալ՝ թէ՛ այս աշխարհի եւ թէ՛ հանդերձեալին մէջ։ Մէկ բան որոշ է, եւ ամեն մարդ պէտք է գիտնայ, թէ՝ կը տքնինք եւ նախատինք կրել յանձն կ՚առնենք՝ որով-հետեւ մեր յոյսը դրած ենք կենդանի Աստուծոյ վրայ, որ բոլոր մարդոց փրկիչն է, մանաւանդ հաւատացողներուն։
         Այս բաները պատուիրէ եւ սորվեցուր։ Եւ որպէսզի մէկը քեզ չար-համարհէ երիտասարդ ըլլալուդ համար, հաւատացեալներուդ օրինակ եղիր՝ խօսքովդ, վարմունքովդ, սիրովդ, հաւատքովդ եւ մաքուր կենցա-ղովդ։ Մինչեւ գալս հոգ տար իրենց՝ Աստուծոյ խօսքէն կարդալով, յոր-դորելով զիրենք եւ սորվեցնելով։ Անփոյթ մի՛ գտնուիր այն շնորհքին նկատմամբ, որ մարգարէական հոգիով քեզի տրուեցաւ, երբ երէցները ձեռք դրին քու վրադ։ Այս ըսածներուս մասին խորհէ եւ զանոնք գործի վերածելու աշխատէ, որպէսզի ամեն մարդ յայտնապէս տեսնէ քու յառաջ-դիմութիւնդ։ Ուշադիր եղիր՝ թէ՛ դուն քեզի եւ թէ՛ սորվեցուցածիդ, եւ միշտ ալ այդպէ՛ս մնա, գիտնալով որ այդ ձեւով ո՛չ միայն ինքզինքդ կը փրկես, այլ նաեւ բոլոր քեզ լսողները»։
         Կ՚ենթադրուի, որ Պօղոս իր առաջին առաքելական ճամբորդութեան ընթացքին, Լիստրայի մէջ (Գրծ 14.8–21) Տիմոթէոսի տունը մնացած էր. սակայն, երկրորդ առաքելական ճամբորդութեան ընթացքին էր որ Տիմո-թէոսը մօտէն ճանչցաւ, իր հետ տարաւ (Գրծ 16.1–3) ու իր ամենէն վստահելի գործակիցներէն մին դարձուց (Գրծ ‎17.14–15, 19.22, 20.4, Հռ 16.21, Ա. Կր 4.17, Ա. Թս 1.1, 3.2, 3.6, Փլ 1.1, 2.19–21, Կղ ‎1.1, Փլ 1.1)։ Պօղոս այս ընտրութիւնը պատահականօրէն չկատարեց, այլ արդէն իսկ տեսած էր որ Տիմոթէոս ինչպէ՛ս իր մեծ մօր եւ մօր անկեղծ հաւատքովը աճած էր (Բ. Տմ 1.5)։ Եւ, ահաւասիկ, Եփեսոսի Եկեղեցին հեթանոսական եւ հրէա-կան մոլորեցուցիչ ուսուցումներէ մաքրագործելու անհրաժեշտութիւնը եւ անոր սպասաւորներուն յատկանիշերը ընդգծելէ ետք, Պօղոս Տիմոթէոսը ուղղակիօրէն կը հրաւիրէ իր կազմաւորումով եւ նկարագրով, վարքով ու բարքով զՔրիստոս ցոլացնելու, ընդհանուր գիծերու մէջ խտացնելով սա հրամայականը. «Դուն, սակայն, Քրիստոս Յիսուսի իսկական ծառան կ՚ըլլաս՝ եթէ այս խրատները հաւատացեալ եղբայրներուն տաս, եւ ինք-զինքդ սնուցանես այն հաւատքով ու ճշմարիտ ուսուցումներով, որոնց հետեւող եղար» (Ա. Տմ 4.6), եւ նորածիլ եկեղեցին կը վստահի անոր խնամքին, զայն բնորոշելով որպէս «հաւատքի հարազատ որդիս» (Ա. Տմ 1.2)։ 
	         Այս համագումարի առաջադրանքներէն մեկնած, Ա. Տիմոթէոսի 4.6–14-էն հետեւեալ կէտերը կը յանձնեմ ձեր ուշադրութեան, երբ մեր հաւա-քական առաքելութիւնը վերաքննելու հրաւիրուած ենք՝ ապագայի տեսլա-կանով եւ Պօղոս Առաքեալի հետ իրարու յիշեցնելով. «Եղբայրնե՛ր, ինք-զինքս դեռ կատարելութեան հասած չեմ համարեր. բայց կ՚աշխատիմ անց-եալը մոռնալ եւ գալիքին նայիլ, եւ ուշադիր կերպով կը վազեմ դէպի նպատակակէտը, իբրեւ մրցանակ ստանալու համար յաւիտենական կեանքը, որուն կը հրաւիրէ մեզ Աստուած, Քրիստոս Յիսուսով» (Փլ 4.13–14)։


	Առաջին, մեր հովուական ծառայութեան արտաքին շրջագիծը՝ աշխարհն ու Հայ Եկեղեցին
		40 տարիներ առաջ, Վատիկանի 2-րդ Ժողովի ընթացքին (1962–1965), Եկեղեցին Արդի Աշխարհի Մէջ զեկոյցին մէջ կը կարդանք. «Աշխարհիկ նուաճումներէ հեռու, Եկեղեցին կոչուած է մէկ բան ընելու. Ս. Հոգիին առաջնորդութեամբ շարունակել Քրիստոսի առաքելութիւնը, որ աշխարհ եկաւ ճշմարտութեան մասին վկայելու, փրկելու եւ դատելու, ծառայելու եւ ոչ թէ ծառայութիւն ընդունելու։ Այս պատասխանատուութիւնը ի գործ դնելու համար, Եկեղեցին միշտ պարտաւոր է ժամանակի նշանները կար-դալու եւ զանոնք Աւետարանին լոյսով մեկնաբանելու։ Ուրեմն, պէտք է ճանչնանք եւ հասկնանք այն աշխարհը որուն մէջ կ՚ապրինք եւ որ լեցուն է ակնկալիքներով, ձգտումներով եւ յարափոփոխութիւններով»։ Ո՞ր եկեղե-ցին,–այսինքն, Քրիստոսով ի մի եկած հաւատացեալ հոգեւորականներու եւ աշխարհականներու խումբը,– չի գիտակցիր, թէ խելայեղ սրընթա-ցութեամբ փոփոխութեան մէջ եղող ընկերութեան մէջ ճշմարիտ եկեղեցի դառնալու համար, ինքնաքննութեան, վերանորոգութեան եւ վերակազ-մակերպութեան կարիքը ունի այսօր՝ յարատեւօրէն աճելու համար։ 
		Հայ Եկեղեցին, ներկայիս, քիչ մը ամեն տեղ, Եփեսոսի Եկեղեցւոյ իրավիճակը կը պարզէ։ Այսինքն, համաշխարհայնացումի եւ աշխար-հականացումի անսանձ հոսանքին մէջ բռնուած է, ինչպէս էր պարագան Եփեսոսի Եկեղեցւոյ։ Եփեսոս Փոքր Ասիոյ եռուն նաւահանգիստներէն մին էր, բնորոշուած՝ վաճառականութեամբ, աշխարհի եօթը հրաշալիքներէն մին նկատուած բեղմնաւորութեան աստուածուհի Արտեմիսի Տաճարով եւ անոր շուրջ աճած հեթանոսական կրօնի եռուզեռով, յունական, հռոմէա-կան եւ հրէական ու այլ նուազ տիրական մշակոյթներու մրցակցութեամբ, բազմաբղէտ կրօններու եւ իմաստասիրական դպրոցներու ցանցով, մար-զական եւ կրկէսային հանդիսութիւններով, պոռնկութեան, բազմամուս-նութեան, անպատսպար մանուկներու եւ լքուած ծերերու տիրական ներ-կայութեամբ եւ ամբողջ Հռոմէական Կայսրութեան մէջ հռչակ վայելող կախարդներով։ 
		Ձեր հովուական ամենօրեայ շփումներու փորձառութենէն մեկնած, դո՛ւք ըսէք եթէ այսպիսի շրջագիծի մէջ չէք իրագործեր ձեր առաքելութիւնը այսօր։ Սխալ է մտածել, թէ մենք կոչուած ենք ապրելու եւ ծառայելու մի միայն «Աստուծոյ Քաղաքին» մէջ։ Ո՞ր երկիրը, քաղաքը կամ համայնքը առաւել կամ նուազ համեմատութեամբ եւ արտօնեալ կամ արգիլեալ դրութիւններով նման չէ Եփեսոսի՝ իր դրուածքով, ապրելաձեւով, internet cafe-ներով, մարմնահաճութեան, կերուխումի եւ բախտախաղի վայրերով, դրամական խարդախ գործառնութիւններով, հոգեւոր, կրթական, բարեսի-րական, քաղաքական եւ ընկերային փտած կառոյցներով եւ այլ հասա-րակաց յոռի երեւոյթներով։ Իսկ Հայ Եկեղեցին, որքանո՞վ զերծ է այս բոլորէն. հայ հաւատացեալը որքանո՞վ եւ ինչպէ՞ս կրնայ դիմակալել այս բոլորը։ Կործանման տիղմին մէջ խրող ընկերութեան կառքը դուրս բերելու համար, պէտք է ականջալուր դառնանք Անապատական հօր մը հաւատքի կեանքը հրահրող սա պատգամին. «Լրիւ համաձայն եմ, որ աշխարհ այսօր կարիք ունի քարոզիչներու, բայց աւելի՛ կարիք ունի վկաներու։ Կարեւորը քրիստոնէական թթխմորի որակն է, ո՛չ թէ քրիստոնեաներուն քանակը։ Մի միայն որակին տրուած արժէքէն կախում ունի, թէ քրիստոնեաները իրենց վերածնունդով կամ մարդկութեան մէջ գոյապահպանումով մտահոգուած են» (Արեւմտահայերէնի վերածուած եւ մէջբերուած Աբբա, Մի Խօսք Ասա Ինձ գիրքէն, Երեւան, 1999, էջ 223)։

	Երկրորդ, մեր հովուական ծառայութեան ներքին շրջագիծը՝ հովիւն ու հօտը
		Տիմոթէոսի կազմաւորումով, հաւատքով, նկարագրով եւ նուիրու-մով անշահախնդիր եւ համարձակ սպասաւորներու պէտք ունի Հայ Եկեղեցին, որոնք կոչուած են Եկեղեցւոյ թէ՛ հոգեւորական եւ թէ՛ աշ-խարհական պատասխանատուներուն տիպար հանդիսանալու։ Որքա-նո՞վ կը նմանինք Տիմոթէոսի։ Հո՛ս է սիրտը այսօրուան աստուածանչական հատուածին, որ մեզ Աստուծոյ առաքելութեան լծակիցները դարձնելու վստահութեամբ կը տոգորէ, յանձնարարելով՝ հետեւողականօրէն հա-ւատքով եւ ճշմարիտ ուսուցումներով սնանիլ, աստուածպաշտութեամբ մարզուիլ, յոյսը կենդանի Աստուծմէ չխզել, Քրիստոսի Եկեղեցիին հոգա-ծու ըլլալ, Ս. Հոգիին հեղած ձեռնադրութեան շնորհքը կենդանի պահել, աստուածսիրութեան մէջ յառաջդիմել, ուշադիր ըլլալ, կոչումին մէջ հաս-տատ մնալ եւ ինքզինք ու նմանները փրկութեան հասցնել։
		Գեղեցիկ խօսքեր եւ իմաստալից պատգամներ են ասոնք, որոնք շատ հաւանաբար որպէս սկզբունքներ փորձած ենք որդեգրել։ Սակայն, երբ մեր ծառայական կեանքին սլաքը ուղղենք դէպի ժողովուրդ, Պօղոս Առաքեալի խրատները աւելի ազդու կը դառնան եւ նո՛ր պատասխանատուութեամբ կը լեցնեն մեզ՝ այս բոլորը հաւատացեալներուն տանիլ, տքնիլ, նախա-տինք կրել, պատուիրել, հաւատացեալներուն օրինակ ըլլալ բովանդակ կեանքով, իրենց Աստուծոյ խօսքը կարդալ եւ սորվեցնել ու զիրենք յորդորել եւ փրկութեան հրաւիրել։
		Հովիւին կազմաւորումը ինքնանպատակ չէ. ան կը պատրաստուի զԱստուած հօտին տանելու համար։ Ա՛յս իսկ է Առաքելական Եկեղեցի (Missionary Church) ըլլալը, որ իր հաւատացեալներուն կարիքներուն հաս-նող պատրաստակամ եւ հաւաքական ծառայութիւն է։ 
		Ժամանակին, rabbi դառնալու պատրաստուող ամուսնացած երի-տասարդ մը, ինքզինք գիշեր-ցերեկ Հին Կտակարանի սերտողութեան նուիրած էր։ Օր մը, կէս-գիշերը անց, երբ իր նորածին տղան անդադար կու լար, ինք իր ընթերցանութեամբ այնքան կլանուած էր եւ նոյնիսկ գրա-սեղանէն չէր հեռացած, հայրը կը մօտենայ իրեն եւ կ՚ըսէ. «Աստուծոյ խօսքը չես կրնար սերտել, եթէ նորածինի մը լացին ձայնը չես լսեր»։ Բնութիւնը մեզ կը կազմաւորէ, դպրեվանքը մեզի կը սորվեցնէ, կեանքը մեզ կը փոխէ. սակայն, մի միայն Աստուած եւ մեր նմաններուն մէջ Աստուծոյ պատկերը տեսնելու փորձառութիւնը մեզ կը կերպարանափոխէ։ 
		Եկեղեցւոյ հոգեւոր սպասաւորներու բծախնդիր պատրաստութեան եւ նուիրեալ ծառայութեան հրաւէր մըն է աստուածաշնչական այս հատ-ւածը, որ Հովուական Նամակներէն առնուած ըլլալու իրողութեամբն իսկ կը շեշտէ հովիւ եւ հօտ առողջ փոխ-յարաբերութիւններու անհրաժեշ-տութիւնը՝ Եկեղեցւոյ պայծառութեան եւ աճումին համար։ 
		Ի՞նչ կ՚արժէ եթէ հաւատացեալներ հոգեւորապէս տրամադրուած ըլլան լսելու Աստուծոյ խօսքը եւ Քրիստոսի հետեւելու ու քահանան ատակ չըլլայ իր կոչումը իրագործելու. միաժամանակ, ի՞նչ իմաստ ունի պատ-րաստուած քահանաներ ունենալ, որոնք հակառակ իրենց քարոզութեան եւ կենդանի օրինակին քար սրտերու հանդիպին։ Չտկարանանք, չյուսա-հատինք եւ չթերանանք մեր կոչումին մէջ. այլ, միշտ վերյիշենք «անփոյթ մի՛ գտնուիր այն շնորհքին նկատմամբ, որ մարգարէական հոգիով քեզի տրուեցաւ, երբ երէցները ձեռք դրին քու վրադ» (Ա. Տմ 4.14) առաքելական պատգամը, որովհետեւ մեր կեանքի իւրաքանչիւր օրը պիտի զօրանանք Ս. Հոգիին ցօղող շնորհքին քաղցրութեամբ, որ որպէս սէր եւ ծառայութիւն պիտի ճառագայթենք մեր շրջապատէն ներս։
		Յուսամ այս համագումարը, «սրբազան ազատութեան» շինիչ մթնո-լորտի մէջ, բոլոր հաւատացեալներուն,–քահանայ եւ ժողովուրդ,– ան-շըպար դրսեւորման կ՚անդրադառնայ ու մեր Եկեղեցին իրա՛ւ ժողովըր-դավարութեան,–այսինքն, հովիւ եւ հօտ անվերապահ, անծածկոյթ եւ ամբողջական համագործակցութեան,– հունին բերելու գոնէ յիշեցում մը կը կատարէ, Քահանայական Ձեռնադրութեան Կանոնին սա խընդ-րանքին արձագանելով. «[Տէր, ձեռնադրութեան եկած այս ծառադ] արժանի թող ըլլայ երկինքէն [Սուրբ] Հոգիդ հրաւիրելու՝ հոգեւորապէս կենդանացնելու համար [մկրտութեան] սուրբ աւազանին միջոցաւ վերստին ծնածներն ու լուսաւորուածները (ակնարկութիւն բոլոր հաւա-տացեալներուն), որով անոնք հասնին քեզի որդեգիր դառնալու մեծ շնորհքին, արժանի դառնան Երկինքի Արքայութեանդ եւ տաճար ըլլան Սուրբ Հոգիիդ»։ 

Երրորդ, մեր հովուական ծառայութեան վախճանական շրջագիծը՝ փրկութիւն եւ յաւիտենական կեանք
		Ա. Տիմոթէոսի 4.6–14-ի մէջ Պօղոս Առաքեալ երիցս կը յիշեցնէ իրա-րու ագուցուած սա ճշմարտութիւնները. 
		(ա) աստուածպաշտութիւնը թէ՛ այս աշխարհի եւ թէ՛ հանդերձեա-լին մէջ մեզի կեանք կու տայ. 
		(բ) Աստուած բոլոր մարդոց, բայց մանաւանդ հաւատացեալներուն փրկիչն է. 
		(գ) պարտաւոր ենք մեր փրկութեան եւ մեզ լսողներուն փրկութեան հետամուտ ըլլալ։ 
		Այս երեք կէտերը կու գան մեզ համոզելու, որ մեր հովուական առաքելութիւնը չի՛ կրնար ձախողիլ, որովհետեւ դէպի յաւիտենակա-նութիւն ուղեգծուած է։ Մենք ո՛չ կոչուած ենք այս աշխարհը ժառանգելու եւ ո՛չ ալ մեր նմաններուն աշխարհի ժառանգութիւնը ապահովելու. այլ՝ մենք զմեզ եւ մեր նմանները Երկինքի Թագաւորութեան առաջնորդելու (Տե՛ս Եբ 10.34, Ա. Յհ 2.17)։ Եւ հո՛ս է մեր հոգեկան բաւարարութեան գաղտնիքը։ Մարդիկ որքան ալ մեզ չհասկնան, որքան ալ հեռանան Եկե-ղեցիէն, որքան ալ գիտակցօրէն Եկեղեցւոյ հակառակ գործեն, որքան ալ անարգեն զԱստուած, որքան ալ գերեվարին աշխարհիկ խաբուսիկ ար-ժէքներէն, եթէ մեր կեանքի օրինակով ու սպասաւորութեամբ Աստուծոյ վերադառնան, ա՛յդ պիտի ըլլայ մեր վարձատրութիւնը թէ՛ հոս եւ թէ՛ անդենականին մէջ։ Մարդիկ Աստուծոյ բերելու համար, նախ մե՛նք պէտք է Իր մօտ ըլլանք. որքա՜ն տեղին կը հնչէ Անգլերէն առածը՝ “If you must ‘talk the talk’, then people expect you to ‘walk the walk’”։ Տիրոջ,–եւ ոչ թէ մարդոց,– ծառայելն է մեր կոչումն ու կեանքին նպատակակէտը. իսկ Տիրոջ կողմէ փրկութեան դափնեպսակը ընդունիլը՝ մեր վաստակին ամենամեծ գնահատականը։ 
		1850-ին, Դանիացի գոյութենապաշտ իմաստասէր Սօրըն Քիըրգը-կարտ (Soren Aaby Kierkegaard, 1813–1855), իր Քրիստոնէութեան Դպրոց գիրքին յառաջաբանին մէջ, կը գրէր. «1800 տարիներ անցած են այն օրէն երբ Յիսուս սկսաւ քալել երկրի վրայ, բայց իր ներկայութիւնը աշխարհի մէջ անցեալէն հեռացած պատմական պարզ դէպք մը չէ դարձած։ Քանի որ տակաւին գոյութիւն ունի նոյնիսկ մէ՛կ հաւատացեալ, ան անպայմանօրէն ժամանակակից է Քրիստոսի ներկայութեան։ Այս ժամանակակցութիւնը հաւատքի պայմանն է. աւելի ճիշդ նոյնի՛նքն հաւատքն է» (Oeuvres Completes, tome XVII, Paris 1982, Արեւմտահայերէնի վերածուած եւ մէջ-բերուած Աբբա, Մի Խօսք Ասա Ինձ գիրքէն, Երեւան, 1999, էջ 196)։
         Ունի՞նք այդ հաւատքը։ Ինչպէ՞ս կ՚արտայայտենք զայն։ Գտած եւ Քրիստոսի առաջնորդա՞ծ ենք այդ մէկ հաւատացեալը, թէկուզ մենք զմեզ։ Ահա ա՛յս է Պօղոս Առաքեալի բերած մարտահրաւէրը մեզի՝ այս օրերու Տիմոթէոսներուս։ Մարտահրաւէր, որուն պէտք է պատասխանենք հետեւ-եալ քաջարի կեցուածքով. «Մենք կը խորտակենք Աստուծոյ գիտութեան դէմ բարձրացած առարկութեանց բոլոր հպարտ պատնէշները եւ բոլոր միտքերը գերելով՝ Քրիստոսի հնազանդութեան կը բերենք» (Բ. Կր 10.5)։
 
19 Սեպտեմբեր 2002                                                      Նարեկ Եպս. Ալեէմէզեան

